Pandemîya vîrusê Korona ra parzemînê Ewropa de bi desan kurdîstanijan dinyaya xo bedilnaye. Tewr zaf Almanya, Fransa, Belçîka, Îngîlîstan, Hollanda û Swîsre de vîrusî tesîrê kurdan kerd.
Ewropa de tewr zaf Almanya de kurdistanijî ciwîyenê ke hûmara înan mîlyonêk û 500 hezar a. Horeyê îstatîstîkanê KCDK-E welatanê Ewropa de heta nika 55 kurdîstanijan dinyaya xo bedilnaye û tewr tay 955 kesî pê vîrusî kewtî. Serrîya qurbanan bi giranî dormeyê 60 serrî ya labelê domanêko 4 serre zî merdbi.
Tewr zaf Îngîlîstan de kurdîstanijî vîrusî merdî. Dima zî Almanya, Swêd û Fransa de bîyî qurban. Goreyê doneyanê KCDK-E tablo wina yo:
Kurdîstanijê ke welatanê Ewropa de vîrusî ra merdî
Almanya: 11
Îngîlîstan: 20
Swêd: 10
Fransa: 9
Belçîka: 5
Hûmara Nêweşan
Îngîlîstan: 350
Almanya: 300
Fransa: 90
Hollanda: 54
Swêd: 45
Belçîka: 42
Swîsre: 37
Awusturya: 34
Danîmarka: 5
Kanada: 1
Êyê ke binê karantîna de yê
Îngîlîstan: 80
Swêd: 14
Fransa: 11
Hollanda: 7
Belçîka: 5
Kampanyaya 'Keyeyê Wayeûbirayî' ya Heyva Sor a Kurdîstanî
Heyva Sor a Kurdîstanî çarçewa têkoşînê vera vîrusî de dest pê 'Kampanyaya Keyeyê Wayeûbirayî' daye. KCDK-E û TJK-E paştî danê kampanya. Dezgehê hetkarîye ra Murat Vargunî pare kerd ke ê do hetkarîya keyeyan ê mexdûran ê 4 parçeyanê Kurdîstanî bikerê û vat: ''Kampanyaya ma vizêr dest pêkerd. Almanya, Swîsre û Hollanda ra tewrbîyayîşî estê, heta nika 150 kesî tewrê kampanya bîyî.'' Vargunî venga her kesî da ke tewrê kampanya bibo.
Konfederasyonê kurdan KON-MEDê Almnaya zî pê rayîrê masayanê krîzî xîret keno ke hetkarîya kurdîstanijan bikero. Hetê weşîye, huqûqî û malîyî ra xizmetê şêwirmendîye pêşkêş keno. Binê sîwana konfederasyonî de 12 doktorî xizmet kenê.
Sere de Berlin, Koln, Hamburg zaf şaristanan de masayê krîzî ameyî awankerdene. Hemserekê KON-MEDî Tahîr Koçerî eşkera kerd ke Almanya de mîlyonêk û 500 hezar kurdî estê û ê wazenê ke hetkarîya merdiman ê hewcedaran bikerê.
Fransa de Komelê Demokratîkî yê Kurdan (CDK-F) hem werd dano xebatkaranê weşîye hem zî seba nînan maskeyan virazeno. Sey Swîsre û Îngîlîstanî zaf welatanê Ewropa de kurdî hetkarîyanê winasîyan kenê.
Hemserekê KCDK-E Yuksel Koçî da zanayene ke ê rewşe her roje teqîb kenê û venga komelî da î vat: ''Bi taybetî ganî ma hetkarîya kokiman bikerê. Maske zî tede ma seba afernayîşê îmkanan xîret bikerê. Bi nê hawayî ma paştdayîş xurtêr bikerê û heqê nê krîzî ra berê.''
